**Til orienteringsmødet den 14. maj 2024**

**punkt 3 – orientering om arbejdet i funktionsperioden.**

**Nuværende menighedsråd:**

**Formand Rita Moore, næstformand Vivi Christiansen, Kasserer Thomas Christensen, Kontaktperson Henrik Madsen, Udvalget for Præstegård, kirke og kirkegård: Hanne Lassen, Susanne Hansen, Ole Lassen, Vivi Christiansen og Marianne Andersen. Menigt medlem Lajla Larsen, Tidligere kontaktperson.**

**Rådet konstituerede sig den 19.november 2020.**

**Menighedsrådets Målsætning: At tilbyde en bred vifte af tilbud, så alle kan føle sig mødt og VÆRE kirke. En kirke, der bevarer sin agtelse og samhørighed, og er i samspil med hele det omgivende samfund. Med velkendte kompetencer og kerneydelser.**

**Menighedsrådets hovedopgaver:**

Menighedsrådets hovedopgaver er ifølge menighedsrådsloven at styre sognets kirkelige og administrative anliggender, samt at sikre gode vilkår for evangeliets forkyndelse.

Det betyder blandt andet at vi skal drage omsorg for det kirkelige liv i sognet, at bygninger og kirkegårde vedligeholdes, at de ansatte ved kirke og kirkegård har en arbejdsgiver at holde sig til og at gældende regler overholdes. Desuden skal regnskaber føres korrekt i autoriserede systemer. Den af menighedsrådet valgte kasserer har det daglige ansvar med at holde øje med økonomien. Heldigvis er der hjælp at hente på kontoret og ved en regnskabsfører der er valgt til at føre regnskab i hele provstiet.

**Valgperiodens aktiviteter:**

**2020:** Menighedsrådet holdt konstituerende møde den 19. november 2020

Overskriften for vores første år som menighedsråd blev desværre: Hvad kan vi? Hvad bør vi? Og hvad bør vi helt undlade at gøre? Det var selvfølgelig coronaen der drillede os. Vi måtte bære visir eller maske i kirken, bruge handsker og måle op i forhold til hvor mange vi måtte være i kirken på en gang. Vores overenskomstansatte præst Nadia, var på barsel og vi havde Knud Erik w. Hansen inde som vikar. Indtil november 2021.

Stor diskussion op mod jul om vi skulle holde julegudstjenester eller ej. Vi besluttede at gøre det med stor forsigtighed hvorefter alt blev aflyst i sidste øjeblik.

**2021:**

Vores allerførste møde blev aflyst på grund af Corona. Vi havde planlagt et visionsmøde for det nye menighedsråd, men så kom der jo blandt andet påbud fra kirkeministeriet om kun at forsamles 5 personer af gangen. Det er meget svært at holde visionsmøder bag skærme, så det blev udskudt. Det var ikke nemt at være menighedsråd for når kirkeministeriet sagde 5 personer måtte mødes, fastholdt Landsforeningen af menighedsråd at møderne måtte holdes fysisk på trods af antal. Vi løste det ved at man selv kunne bestemme hvad man var mest tryg ved.

Der måtte forsamles 50 personer udendørs. Dette var aktuelt i forhold til konfirmationsforberedelse og bisættelser.

Alle forårets aktiviteter blev planlagt, med bemærkningen: Hvis vi må samles til den tid.

Menighedsrådet blev præsenteret for Personalehåndbogen og Personalepolitikken, som netop var blevet vedtaget i det gamle menighedsråd. Senere er der vedtaget en lønpolitik. Alle disse skal selvfølgelig revideres af det nye menighedsråd.

Februar, marts og april møderne i menighedsrådet afvikledes med nogle fremmødte og andre med på skærmen.

Vi kunne ikke ansætte ny kirkegårdsleder fordi vi ventede på en afgørelse i kirkeministeriet om at ændre stillingen fra tjenestemand til tjenestemandslignende stilling. Sagsbehandlingen trak i langdrag. Først fra december 2021 fik vi ansat kirkegårdsleder. I mellemtiden blev kirkegården ledet af stedfortræderen.

Kirkegårdsdiget i Vive voldte problemer med løse sten, der trillede ned på vejen. (senere)

Valgkampen om at blive den nye biskop over Aalborg stift begyndte så småt. Der var 3 kandidater og nogen af os deltog aktivt i processen, mens andre nøjedes med at stemme.

Det er nemlig en af de spændende til ved at være med i menighedsrådet at man er med til at bestemme hvem der skal være biskop.

Fra maj måned begyndte vi at kunne samles lidt flere; 46 i Hadsund kirke og 22 i Vive kirke. Dog siddende under sang og med salmeark i stedet for salmebøger. Afstand til hinanden på en meter. Ved sang 2 meters afstand.

Arrangement i Provstiet blev afholdt i juni måned med forevisning af coronapas, og siddende på behørig afstand af hinanden.

Konfirmationerne blev udskudt til august måned.

I august måned var der valg til provstiudvalget. Det er vigtigt for menighedsrådenes arbejde at der sidder et godt og aktivt provstiudvalg og fordeler økonomi og tager samarbejdet mellem sognene alvorligt. Det har bestemt været tilfældet i denne periode. Provstiudvalget har lavet en ny og mere retfærdig fordeling af pengene til menighedsrådene baseret på en lang række kriterier og med hensyn til sognenes forskelligheder.

August blev også måneden, hvor vi vendte tilbage til vores normale arrangementer, og afstands- og arealkrav forsvandt igen. Så i september var vi endda på udflugt, menighedsråd og personale til Børglum Kloster.

2021 sluttede med indsættelse af biskop Thomas Reinholdt Rasmussen – fest udskudt til juni - igen pga. Corona’en.

Ansættelse af kirkegårdsleder i Vive Hadsund fra den 1. december, da vi fik tilladelse til at opslå en tjenestemandslignende stilling. Stoppede dog allerede igen den 31. maj 2022. Vi ansatte så vores nuværende kirkegårdsleder først i en midlertidig stilling frem til udgangen af juni 2023. Herefter ansat i fast stilling.

**2022:**

Sognepræst på barsel – sognepræst Knud Erik Weinkouff Hansen er vikar indtil 5. september.

Corona pas skal vises ved over 100 deltagere i kirken og krav om fremvisning af Coronapas for ansatte frem til 31.januar. Bliver testet ugentligt i arbejdstiden.

Ellers begynder de fleste arrangementer lige så stille at starte op igen efter corona.

Marianne Andersen begynder at arbejde med lapidariet (sten som bør fredes og opbevares efter udløb).

Vi modtager ”snydemails” om at købe gavekort for bl.a. provsten.

7. maj var alle stiftets menighedsråd inviteret til Stiftsrådsmøde. En hel dag med mad og god underholdning for de nyvalgte menighedsråd. Mødet gentages hver gang der er nyvalg til menighedsråd.

Uenighed med 3F om kirketjenesten fører til opsigelse af lokalaftalen om gartnernes overenskomst.\*\* (senere)

Beslutning om at slukke for belysning på kirkerne fra maj til september pga. de stigende elpriser.

Himmelske dage i Roskilde – Marianne og Rita Moore deltog sammen med andre fra andre sogne. Himmelske kirkedage foregår hvert 3. år og er meget spændende at deltage i. Kan varmt anbefales.

Provstesyn 11. maj, finder sted hvert 3. år. Vores egne syn de andre år.

Fest for den nye biskop den 5. juni- så vi måtte flytte grundlovsfesten til den 4.

Der blev lavet udbud for arbejdet med at omsætte kirkediget i Vive, arbejdet er stadig ikke udført pga. manglende økonomi/venteliste i Provstiets lånekasse.

Vi får tilbud fra kunstner David Biering om en reliefskulptur til ophæng ved Hadsund Kirke, kan nu ses på den nye urnegravsafdeling, der vokser frem lige bag menighedscentret. Igen var det Marianne Andersen, der var tovholder på projektet.

Leif Laursen trækker sig fra arbejdet som 1. stedfortræder og kirkeværge efter rigtig mange års flittigt arbejde for sagen. Heldigvis har vi stadig 3 stedfortrædere at trække på.

I september får vi ny kirkeværge – Henrik Sauer som også er kirkeværge i Visborg. Han bliver inviteret med på menighedsrådsmøderne.

Året hvor diskussionen om den grønne omstilling for alvor tog fat – masser af kursus for både menighedsråd og ansatte. Udendørslamper – pærer skiftes til LED. Planlægning af affaldssortering – stadig i gang.

**2023**

Winnie Huus orlov april-juni afløser Inger Margrethe Andersen.

Præstesekretær på barselsorlov – vikar Christine.

Ny servicemedarbejder hele 2 gange.

Der tilknyttes endnu et kor til kirken – Takt 64, som forventes at deltage ved gudstjenester et par gange om året. Vi har nu 2 kirkekor, Hadsund koret (25 års jubilæumskoncert i morgen), Gospelkoret og nu også Takt 64 som det nye kor. Dette giver mange muligheder for at lave gudstjenester og andre handlinger med dejlige musikalske indslag.

April - invitation til Stiftets fejring af 75- året for ordination af kvinder. En spændende dag.

Problemer med vandmængder på kirkegårdene, specielt i Vive skyller regnen gruset væk fra stierne. Vi bruger lang tid på genopretning.

Der væltede også en del træer i Vive præstegårdshave på grund af stormen Otto. Et stort oprydningsarbejde.

Ny økonomilov fra 1. maj - som giver mulighed for at lægge flere opgaver som fællesopgaver i regi af provstiet; eksempelvis personaleledelse, kirkegårdsdrift m.fl.

Stort skolekirkesamarbejde i juni om Harald Blåtand.

Hadsund kirke 125 -års jubilæum 13. august. Marianne Andersen var tovholder og gjorde et stort stykke arbejde. Menighedsråd og ansatte arbejdede godt sammen om opgaven. Festgudstjeneste, rundvisninger i kirke og på kirkegården. Afsløring af relief, salg af varer produceret af gartnerne, strikkedamerne og tombola samt loppemarked. Altervinssmagning og udvælgelse af den nye altervin. Også en fotoudstilling med gamle og nye billeder arrangeret af Marianne blev det til. En spændende og begivenhedsrig dag.

Kirkegårdsklager over pasning af kirkegårdene - fra juni måned– igen vandproblemer på begge kirkegårde – kulminerede i december måned hvor vi blev negativt omtalt i Nordjyske på grund af manglende pasning af gravsted.

Vand og skimmelsvamp i kælderen på Vive præstegård

Der er opsat el – lade stander på p-pladsen i Vive, og på de andre mindre kirkegårde i provstiet - fællesprojekt i provstiet. Vi undersøger stadig om der er behov i Hadsund, men vurderer at der er mange tilbud her i byen.

I september en klimagudstjeneste ved Winnie, med salg af brugt tøj.

Vi tabte voldgiftssagen om gartnernes kirketjeneste – kendelse fra 1. oktober 2023 – det godtages ikke at gartnerne ved en bykirkegård kan tage kirketjeneste, da det ikke er omfattet af organisationsaftalen. Afgørelsen var også imod både Landsforeningen af Menighedsråd og Kirkeministeriets opfattelse, så vi stod ikke alene som menighedsråd med vores opfattelse. Afgørelsen førte til en omstrukturering, hvor vi i stedet ansatte 2 kirketjenere til at tage hovedparten af kirketjenesterne, plus køkken og rengøring i menighedscentret. Kirkegårdsleder er afløser på kirketjenesten. Det samme er administrationschefen.

Temaaften om grøn omstilling i Aalborg stift i oktober.

Vi blev udlejere efter godkendelse i menighedsråd og provsti idet vores ven som vi har besøgt -Birthe fra Californien - gerne ville leje forpagterboligen i Vive.

Oktober – begyndende diskussion af hvordan vi finder kandidater til at stille op til menighedsrådsvalget i 2024.

Ved den årlige konstituering i menighedsrådet i november måned fik vi nye på et par poster. Kontaktpersonen Lajla stoppede og ny kontaktperson blev Henrik. Så manglede vi en kasserer og her trådte Thomas til. Sidst men ikke mindst slog vi de to stående udvalg sammen til et udvalg for præstegård, kirke og kirkegård. Vi har nemlig kun pligt til at have et stående udvalg til at sørge for bygninger og kirkegårde. Her blev Hanne Lassen, som før var formand for præstegårdsudvalget, formand for det nye samlede udvalg.

**2024**

Problemer med utæt tag i Hadsund kirke, diverse undersøgelser viser at det ikke er alvorligt, men det skal holdes under opsyn. Det gør kirkeværgen Henrik Sauer.

Der bliver også arbejdet med varmestyringen i Vive kirke.

Så kom korset hjem til os – tidligere alterparti som i 1998 blev indleveret til egnsmuseet, da vi fik ny altertavle til 100 års jubilæet. Nok den mest spændende opgave jeg har været med til i de år jeg har været med.

Provstiet inviterede til fælles dag for alle menighedsråd og ansatte i provstiet den 13. april. En af overskrifterne var: Hvad ønsker brugerne i dit sogn? Noget som det nye menighedsråd kan kigge meget mere ind i? Vi talte også om at vi skal komme til hinandens arrangementer rundt omkring i sognene. Det er ikke nødvendigt at vi alle prøver at lave det samme, men at vi deltager hvor det sker.

Årets konfirmationer er lige afsluttet i det der plejede at være St. Bededags weekenden.

Inger Margrethe vikar for Winnie, som er sygemeldt.

Nadia går på barsel fra juni måned og vi får ny vikarpræst. Navnet bliver snart offentliggjort.

Syn af kirker og kirkegårde samt præstegård den 1. maj.

**Hverdagen i kirken:**

Alle vore 10 medarbejdere og 3 præster har en travl hverdag. Vi har masser af aktiviteter i både hus og kirke.

2 nye kirketjenere og menighedscenter bestyrere fra 1. januar 2024 – Heine og Helle.

Skolekirkesamarbejde – både i Hadsund og i Vive.

Linda: Babybongo, Krudtuglekirke, sogneeftermiddage, sangaftener i kirken.

Nadia: Gud og spaghetti

Juletræsfest i samarbejde med Vive foreningerne i Vive forsamlingshus

Fastelavnsfest i samarbejde med Hadsund handelsstandsforening.

I huset er der også Tirsdagsklub, Kirkens strikkedamer, Strik til Nødhjælp, 5 forskellige kor.

Der er provstikontor med provstens sekretær og en fælles ansat lønmedarbejder samt kontor for Folkekirkens Familiestøtte.

**Menighedsrådet har hele perioden arbejdet hårdt for begge sogne. Vi føler alle, det er en stor styrke at have 2 så forskellige sogne til rådighed, da der er stor forskel på, hvad en middelalderkirke med gode udenoms arealer og en moderne bykirke kan byde på af aktiviteter for sognets beboere. Vive er jo ideel til høstfest med det landlige præg og til vores store succes, den årlige Grundlovsfest. Der er igen kommet flere børnefamilier til Vive, så der er mulighed for forskellige samarbejder omkring børnefamilier. Vi samarbejder med foreningerne i Vive om bl.a. Grundlovsfest og Juletræsfest.**

**Fremtidige arrangementer**

31. maj til 2. juni deltager Marianne og Rita Moore i Landsforeningens årsmøde.

Grundlovsfest den 5. juni med tale af Landsforeningens nye formand.

Valgaften den 17. september hvor valget til det nye menighedsråd skal foregå. Vi skal bruge 9 medlemmer plus mindst 3 stedfortrædere!!!

**Tiltag**

Vi har bedt provstiet undersøge muligheden for at lave samdrift på kirkegårdene i provstiet, efter der er åbnet for den mulighed i den nye økonomilov for folkekirken.

Der vil også være mulighed for at lave en fælles aftale om bygningsvedligehold, men det overlader vi til det nye menighedsråd at bestemme og evt. handle på.

Vi har som sagt valgaften hvor det nye menighedsråd vælges **tirsdag den 17. september.** Det gamle menighedsråd takker af den 1. december idet det nye menighedsråd overtager arbejdet den 1. søndag i advent.

Menighedsrådet vil bede alle jer om at prikke til naboer og bekendte, som I finder egnede til arbejdet i menighedsrådet. **Vi skal ud og finde 12 personer i alt.** 9 medlemmer af menighedsrådet og mindst 3 stedfortrædere. Og gerne flere så der kan blive reel valg på valgaftenen.

Således menighedsrådets beretning fra de sidste 4 år.

Senere vil jeg komme mere ind på valgaftenen og reglerne omkring valget.